
Kapitola prvá.

Larry Andrews, inak vše­obecne známy a ozna­čo­vaný pre­zýv­kou Big Larry, čiže Veľký Larry, nebol by si myslel, že jeho nad­prie­merná dĺžka sa sprisahá proti nemu samému a pridá sa na stranu jeho pro­tiv­ní­kov, ktorí sa ho práve snažili stĺcť do nemoty. Ono, ostatne, pustil sa len do jedného, ktorý bol ochotný prijať bitku a boj s Larrym len pod pod­mien­kou, že tento pla­vo­vlasý pehavý texaský dlháň si odloží na tú chvíľu strieb­rom vybíjaný opasok s re­vol­vermi a dá ho do úschovy ďaleko z dosahu svojich rúk ne­stran­nému po­zo­ro­va­te­ľovi, ktorým v tomto prípade nemohol byť nikto iný, ako sám barman Sam Bradford. Larryho pro­tiv­ník bol totiž ne­ozb­ro­jený a pri naj­lep­šej vôli nemohol dožičiť Te­xa­sa­novi po­te­še­nie dať si pre­strie­ľať ruky a klobúk. Príčina zvady bola pomerne dosť nevinná a preto ani Larry sa nestaval veľmi proti tomu, aby sa jej roz­hod­nu­tie odo­vzdalo do holých pästí.

Pre Larryho pro­tiv­níka sa začal boj neveľmi sľubne, lebo hneď pri prvej zrážke mal možnosť spoznať slastný pocit lietania a súčasne menej príjemný pocit zemskej prí­ťaž­li­vosti a tvrdého dopadu na doštenú dlážku Brad­for­dovho vý­čap­ného lokálu. No Larryho päste predsa len neboli také tvrdé, aby jeho soka hneď omráčili. Pomaly, akoby nevládal, zviechal sa zo zeme, no táto ľstivá pomalosť ho naraz prešla, len čo ucítil, že opäť stojí pevne na oboch nohách a o to prudšie zaútočil proti pehavému dlháňovi. Larry stál ako stĺp. Iba ruky sa mu zrazu akosi čudne roz­ký­vali a jeho pro­tiv­ník opakoval pred prí­tom­ným obe­cen­stvom svoj skvelý výstup s lietaním ne­o­kríd­le­ného tvora. Avšak tentoraz ne­za­du­nela pod ním hrboľatá dlážka, lež celou váhou tela druzgol na chlapa, ktorého, ako sa zdalo ruvačka vôbec ne­zau­jí­mala, lebo až dosiaľ si pokojne hovel za stolom a v družnej zábave so svojimi kumpánmi popíjal svoj drink.

Nečakaný náraz ho na­vi­do­moči roz­čer­til a naz­los­tený chlap hupkom vyskočil zo stoličky. Odsotil Larryho soka, ktorý sa od neho ešte nestihol odlepiť a s hrozivo za­tnu­tými päsťami kráčal k Larrymu. Za ním, o nič nie menej hro­zi­vej­šie, hrnula sa svorka jeho spo­loč­ní­kov.

Nebol to rozhodne fair boj – Larry bol sám proti štyrom, – ale vyhnúť sa mu nemohol. Priam tak by ho boli zmlátili, keby sa proti nim nebol bránil.

A keď teraz povieme, že sa zur­val­com podarilo zraziť Larryho na zem a Larry prudko vyskočil, pričom drcol hlavou do priečnej hrady pod povalou, na ktorej viseli pozdĺž celej miest­nosti tri lampy, sme tam, kde sme boli na začiatku svojho roz­prá­va­nia a kde sme povedali, že proti Larrymu sa spri­sa­hala jeho vlastná dĺžka. Náraz ho omráčil a zatackal sa. Jeho sokovia využili túto chvíľu, vrhli sa naňho a začali naň dorážať zo všetkých strán. Bol vysilený a napoly omráčený, takže päsťami sa brániť nevládal, tobôž keď ležal na zemi. Ten, čo sa proti nemu prvý vyrútil, sedel mu na hrudi a tĺkol ho oboma päsťami do za­kr­va­ve­nej tváre, kým ostatní ho čas­to­vali ko­pan­cami a buch­nátmi, kade začiahli. Za takýchto okol­ností mohol si aj Big Larry dovoliť zákrok, ktorý nepatril do pra­vi­diel čistého a slušného boja.

Podarilo sa mu chňapnúť zubami ne­mi­lo­srdnú päsť a zúfalo sa zahryzol do prstov svojho surového pro­tiv­níka. Udych­čaný chlap chrap­ľavo zjačal, v návale zú­ri­vosti vytrhol z púzdra revolver a otrčil ho proti tvári do­tl­če­ného Texasana. Larry hľadel smrti do očú, no stisk zubami jednako ne­po­pus­til. Videl ako sa dvíha kohútik pištole a chýbal už len nepatrný kúsok, aby cvakol nazad, na rozbušku náboja v bu­bien­ko­vom zá­sob­níku…

Vtom sa mu zrazu pred očami mihlo čosi čierne a guľka z re­vol­vera pre­vŕ­tala dlážku asi na piaď od jeho hlavy.

To čierne bola noha. Noha jedného z náv­štev­ní­kov výčapu, ktorý v po­sled­nej chvíli vykopol z ruky zbraň surovca, chys­ta­jú­ceho sa vraždiť. A hneď za nohou zjavila sa pred Larryho zrakom ruka toho istého ne­zná­meho zá­chrancu, ktorému Big Larry nemal dosiaľ možnosť pozrieť do tváre. Táto ruka schmatla za golier vestu chlapa, čo mu sedel na hrudi, a zľahka, ani čo by tento grobian nemal nijakej váhy, vytiahla ho do výšky a po­sta­vila na nohy. No chlap nemal veru možnosť po­sto­jačky dlho rozjímať o tom, ako sa mohlo stať, že sa nevoľky dostal do tejto polohy, lebo vzápätí sa mu pred­sta­vila aj druhá ruka toho, čo ho postavil na nohy, a to takým nemilým spôsobom, že pred svojím odchodom do ríše snov nestihol ani po­zdra­viť a zaželať prí­tom­ným dobrú noc…

Big Larry sa oprel o lakeť a snažil sa čím skôr, nakoľko mu to do­vo­ľo­valo jeho doráňané telo a dobité údy, od­tiah­nuť z ne­bez­peč­ného okruhu čulo sa po­hy­bu­jú­cich nôh. Po­lo­le­žiačky, po­lo­se­diačky do­vlie­kol sa k pultu a oprel sa o jeho bočnú stenu.

Stade po­zo­ro­val boj, ktorý teraz miesto neho musel dokončiť niekto iný.

Jeho zá­chranca, len čo odbavil mocným úderom na bradu chlapa, ktorému predtým bol vykopol z ruky revolver, tresol hánkami zpakruky najb­liž­šieho, čo stál pri ňom a priveľmi zjavne sa chystal chrániť česť svojho päsťou uspatého priateľa. Ak sa možno dvom by­tos­tiam v ríši snov stretnúť, zaiste sa mu svojou pria­teľ­skou od­da­nos­ťou hneď aj po­chvá­lil.

Ostatným sa nevodilo o nič lepšie.

Iba posledný z týchto štyroch bol akýsi hla­va­tejší a nechcelo sa mu po­slúch­nuť a na­sle­do­vať príklad svojich spo­loč­ní­kov hneď po

prvom údere. Vydržal ich dva – jednak preto,… že neboli dosť presné, a po druhé, asi preto, že bol odol­nej­šej nátury ako jeho pred­chod­co­via. Bol to zavalitý chlapina, vysoký skoro ako Big Larry, no čo mu chýbalo na ne­zvy­čaj­nej výške pla­vo­vla­sého Texasana, o to viac mal v širokých ple­cis­kách a v oz­ru­tán­ských údoch.

Dva údery ho ne­zlo­žili. Larryho zá­chranca si uvedomil, že rozhodný úder pri tomto oz­ru­tá­ňovi treba pri­pra­viť sta­rost­li­vej­šie a cieliť pres­nej­šie. Vystihol vhodnú chvíľu a štuchol obra do žalúdka. Chlap zahekal a v bolesti sa trochu pred­klo­nil. Na to čakal Larryho zá­chranca. Jeho pravá ruka švihla vzduchom sťa blesk. Bolo počuť tupé cvak­nu­tie spodnej čeľuste o hornú a tlmené buc­hnu­tie, keď sa táto hora kostí a svalstva zvalila na drevenú dlážku… ,. ..

Bolo po boji. Náv­štev­níci lokálu s úctou a s úžasom v zraku gánili na zá­chrancu Larryho – Andrewsa. A Larry, Big Larry, hľadel naňho priam tak vyjavene.

Pred ním stál pekne urastený mladý chlap, oblečený po meš­tiacky, v tma­vo­si­vých no­ha­vi­ciach, v čiernom kabáte, s kravatou pod golierom bielej košele. Jeho tvár, hoci za­rá­ža­júco bledšia a slabšie opálená ako tvár tu­naj­ších občanov a cowboyov, pre­zrá­dzala energiu a roz­hod­nosť. Pohľad mal smelý, ne­bo­jácny a ľa­hos­tajný. Veď i teraz hľadel okolo seba, ako by sa nič zvlášt­neho nebolo udialo. Ako by nemal nič do činenia so vzru­šu­jú­cou uda­los­ťou, ktorej pred chvíľou boli svedkami užasnutí náv­štev­níci Brad­for­dovho lokálu.

Pozrel sa na Larryho a usmial sa.

Jeho teplý úsmev, skoro až diev­čen­sky nežný a nevinný, živo kon­tras­to­val s chladným a prísnym výrazom tváre, ktorý bolo možno na ňom badať ešte pred chvíľkou.

A konečne pre­ho­vo­ril:

– Pýtam sa vás, občania, ako môžete pri­pus­tiť, aby niekoľko surových zur­val­cov dotĺklo na smrť bez­bran­ného človeka?

Jeho hlas zvučne zunel v za­dy­me­nej miest­nosti.

– Ozvalo sa akési hun­dra­nie, ale na priamu odpoveď sa nikto nezmohol.

A mládenec po­kra­čo­val:

– Chápem, že je tu zvykom nemiešať sa do bitky a ponechať jej roz­hod­nu­tie bo­ju­jú­cim sokom. No tento zvyk, je len dovtedy správny a chlapský, kým nejde o nečistý boj via­ce­rých proti jednému.

Všetci chápali, že nebyť jeho roz­hod­ného zákroku, bola by sa tu spáchala surová vražda. Ale strhlo sa to tak rýchlo a ne­oča­ká­vane, že Larrymu An­dre­wsovi nikto nestihol pri­sko­čiť na pomoc. Po­da­ktorí aj siahli za zbraňami, keď už Larrymu hrozila smrť, ktorej len o vlások unikol, no nikto si netrúfal strieľať do klbka roz­zú­re­ných bitkárov. Guľka by bola mohla za­siah­nuť práve tak ľahko toho, ktorého bolo treba za­chrá­niť.

Big Larry bol natoľko vysilený a dolámaný, že pri naj­lep­šej vôli nevládal vstať. Každý, i ten najmenší pohyb mu pôsobil ne­zne­si­teľné bolesti. Na perách cítil slad­kastú príchuť krvi, čo mu tiekla z nosa. Líca si ani necítil, tak ich mal zvnútra od zubov dosekané. Ľavé oko mal opuc­hnuté a tak ho bolelo a štípalo, že ho musel mať usta­vične pri­žmú­rené. Viac ráz sa pokúsil otvoriť ho a vytrpieť i bolesť, ktorú pritom po­ci­ťo­val, ale napokon sa predsa len musel vzdať tejto márnej a bo­lest­nej námahy. Chumáč hr­dza­vo­pla­vých vlasov mu visel na čelo, na ktorom tiež mal dve tržné krvavé rany.

Keď videl, že jeho zá­chranca sa blíži pomaly k nemu, skúsil ešte raz vstať, lebo ho za­han­bo­valo a po­ni­žo­valo po­mys­le­nie, že nemá ani toľko sily, aby sa postavil sám na nohy, a že mu v tom bude musieť pomáhať niekto druhý. Ne­po­da­rilo sa mu to. Preto sa už ani ne­oh­ra­dzo­val proti tomu, keď ho jeho neznámy zá­chranca zodvihol a oprel o pult, pričom ho i ďalej držal jednou rukou pod pazuchou.

Larry si spomenul, že tento chlap nie je mu tak celkom neznámy, ako sa mu na prvý pohľad zdalo. Prišlo mu na um, že ho už i predtým vídal v meste, ba dokonca v Brad­for­do­vom výčape, no vtedy by si ani len vo sne nebol pomyslel, že tento meš­tiacky panák je schopný popáchať takúto garazdu. Kto by si bol vedel pred­sta­viť tohto zelenáča z Východu ako pre­mo­ži­teľa štyroch surových bitkárov, a to ešte v takej bles­ko­vej rých­losti!? Veď celý ten jeho bravúrny kúsok netrval dlhšie ako pol minúty!

– Smiem sa spýtať, komu by som sa mal po­ďa­ko­vať za svoj život? – dozvedal sa chrap­ľavo a pomaly Big Larry.

– Ak tým myslíte mňa, tak sa vám dovolím pred­sta­viť: Frank Millin z Phi­la­delp­hie.

Big Larry si ho ešte raz obzrel a pomyslel si, že tento mládenec patrí zaiste medzi pet­ro­le­já­rov, ktorí sa sem v po­sled­nom čase húfne hrnuli. Ústa sa mu skrivili od bo­lest­nej grimasy, keď šušľavo po­kra­čo­val:

– Sám naj­lep­šie viem, ako rád vidím tých ze­le­ná­čov a mest­ských panákov z Východu! Radšej by som si jazyk odhryzol, ako by som mal nie­kto­rému z nich povedať čo len polovicu vľúdneho slova, ale teraz, myslím, musím povedať, že aj medzi nimi sa nájdu správni chlapi.

Frank Millin ho prerušil skromným pokynom ruky.

– Nechajte to. Nie je teraz pre vás najv­hod­nej­šia chvíľa na dlhé reči. Poďte najprv hore do mojej izby, nech vám tie vaše odreniny trochu vyčistím a ošetrím…

– Keby som mohol, – po­kra­čo­val Big Larry, – vypil by som si s vami za pohárik whisky, ale po­chy­bu­jem, že by som si ju dokázal vliať do úst. Beztak v nich cítim hotové peklo!

– Nerobte si s tým starosti, – odvetil Frank Millin. – Ak to už bez toho nepôjde, napijeme sa spolu, až sa vám rany trochu zacelia!… A teraz poďte!

Frank Millin si preložil Larryho ľavú ruku za krk, pravou ho pod­chy­til v drieku a viedol ho k dverám scho­dišťa, po ktorom vyšli na prvé po­scho­die hotela.

Chlapi, ktorí mali to šťastie vidieť túto ne­zvy­čajnú ruvačku a ešte ne­zvy­čaj­nej­šie a čud­nej­šie ví­ťazs­tvo, začali sa až po odchode Franka Millina a Larryho Andrewsa starať o omrá­če­ných bitkárov. Odniesli ich do ne­ďa­le­kého še­ri­fovho väzenia, a keď už boli bezpečne uložení a od­zb­ro­jení za mrežami, začali ich kriesiť vedrami studenej vody. Asi o dve hodiny boli všetci štyria zasa pri pamäti...


  
   Kapitola druhá.
  

  
   Frank Millin voviedol Larryho Andrewsa do izby, ktorú sám obýval už vyše dvoch mesiacov.
  

  
   Big Larry, ktorý inak pociťoval priam vrodený odpor voči všetkým týmto »panákom z Východu«, ako ich sám menoval, so záujmom a s istým obdivom si obzeral svojho záchrancu, keď ho uložil na posteľ. Nebolo na ňom badať ani najmenšiu únavu, ba ani len poriadne udychčaný nebol. Bitka, zdá sa, ho vonkoncom nerozrušila a nevysilila. Pretože, len čo sa Big Larry natiahol v celej svojej dĺžke na ustlanej posteli, Frank Millin sa pružne vzpriamil a ľahkým krokom kráčal k umývadlu v kúte, do ktorého načrel čistý biely uterák a vrátil sa s ním k svojmu chránencovi, aby mu poumýval usadnutú a prachom znečistenú krv na ranách a okolo nich. Potom otvoril veko malej debničky, z ktorej vybral vatu a akési dezinfekčné prostriedky.
  

  
   Big Larry, prirodzene, protestoval proti takémuto nežnému zaobchádzaniu s jeho osobou, no neopovážil sa ani muknúť, len čo ucítil pálčivú bolesť čistého alkoholu na svojich ranách. Nemal smelosti ohradzovať sa preto, aby si azda Frank Millin o ňom nemyslel, že nevie bez reptania zniesť trošku bolesti. Ostatne, táto ukrutánsky štipľavá bolesť netrvala dlho, lebo Frank Millin hneď zasa potrel rany olejom, ktorý príjemne chladil.
  

  
   Keď bol Frank so všetkým hotový, pritiahol si stoličku k posteli, na ktorej ležal Big Larry, a sadol si naproti nemu. Ruky si oprel o stehná povyše kolien a pomaly si šúľal cigaretu. Cítil, že Larry sa ustavične naňho pozerá, a preto sa snažil hľadieť všade inde len nie na neho, aby ho nevyrušil v jeho pozorovaní…
  

  
   – Mohli by ste, – ozval sa konečne Big Larry, – aj mne jednu ušúľať, Millin…? Ehm, pán Millin…?
  

  
   – To »pán« môžete vynechať, ak vám to ťažko ide z jazyka… Viem, že v týchto končinách nie je zvykom podobne niekoho oslovovať. Západ pozná chlapa len podľa mena.
  

  
   – Ale vy nie ste zo Západu, – namietal Larry.
  

  
   – To nie. No teraz sa cítim byť tunajším občanom…
  

  
   – Umastení petrolejári nikdy nemôžu o sebe tvrdiť, že aj im je Západ domovom, – prerušil ho dosť nevľúdne Big Larry.
  

  
   – Nenávidíte petrolejárov? – spýtal sa s úsmevom Frank Millin.
  

  
   – Mám ich práve tak rád ako všetci ostatní, čo sa najprv naučili jazdiť koňmo za kravami a až potom sa učili chodiť pešo, – súkal zo seba nekonečne ťahavo pehavý Texasan.
  

  
   Frank Millin sa usmial:
  

  
   – Prirodzene, v čižmách s vysokými opätkami...! Smiem počuť vašu osobnú mienku, prečo tak nenávidíte všetkých tých »umastených petrolejárskych zelenáčov, ako im vy vravíte?
  

  
   Larry sa pozabudol, že má doráňané čelo, a zmraštil obrvy. No bolesť ho ihneď zase donútila vystrúhať predošlý pokojný výraz okolo očú. A hádam aj pochopil, že v Millinovej poznámke niet ani štipky povýšeneckej irónie. Otázka bola naozaj prostá, bez hocijakej posmešnej narážky. Toto poznanie mu dovolilo odpovedať:
  

  
   – Prečo!… Veď to každý vie! Pretože nás vyháňate z pastvísk aj s dobytkom. Tlačíte nás čoraz hlbšie do vnútrozemia a napokon budeme musieť asi pásť dobytok dakde na skalách, kde trávy niet...
  

  
   – Vy ste cowboy, však?
  

  
   – Ponášam sa vari na námorníka?
  

  
   – Nie, bysťubohu nie! – usmial sa Frank Millin a o chvíľu pokračoval:
  

  
   – Došli sle z Texasu…
  

  
   – Stade.
  

  
   – A vyhnali vás odtiaľ petrolejári?
  

  
   – Mňa osobne nie, hoci aj tam sa našiel miestami petrolej. Naše pastviská rozorali plantážnici a sedliaci.
  

  
   – A vy ste sa presťahovali sem, do Wyomingu, kde ste našli oveľa lepšie paše…
  

  
   – A vy nás z nich teraz chcete vytisnúť! –
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Cowboy z Texasu.

    Pokud se Vám ukázka líbila, na našem webu si můžete zakoupit celou knihu.

